REGOLAMENT TAL-KUMMISSJONI (KE) Nru 116/2008
tat-28 ta’ Jannar 2008
li jemenda r-Regolament tal-Kunsill (KE) Nru 423/2007 dwar miżuri restrittivi kontra l-Iran
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 423/2007 (1), u b'mod partikolari l-Artikoli 15(1)(a) u (b) tiegħu,
Billi:
(1)
Skond l-Artikolu 2 tar-Regolament (KE) Nru 423/2007, e-Anness I ta' dak ir-Regolament għandu jelenka l-oġġetti u t-teknoloġija, inkluż is-software, li qegħdin fil-listi tal-Grupp tal-Fornituri Nukleari u r-Reġim tal-Kontroll tat-Teknoloġija Missilistika kif ukoll l-affarijiet l-oħra li l-bejgħ, il-forniment, it-trasferiment jew l-esportazzjoni tagħhom lejn l-Iran huwa pprojbit bi qbil mad-deċiżjonijiet meħuda mill-Kumitat kompetenti tas-Sanzjonijiet tan-Nazzjonijiet Uniti jew mill-Kunsill tas-Sigurtà tan-NU. Ma ttieħdet l-ebda deċiżjoni ta’ din ix-xorta.
(2)
Madankollu, skond l-Artikolu 2 tar-Regolament (KE) Nru 423/2007, l-Anness I m'għandux jinkludi affarijiet u teknoloġija inklużi fil-Lista Komuni Militari ta' l-Unjoni Ewropea (2),
(3)
Sabiex tiġi ffaċilitata l-applikazzjoni, l-Anness I tar-Regolamenti (KE) Nru 423/2007 għandu jippreżenta l-affarijiet u t-teknoloġija li huma suġġetti għall-projbizzjoni b'referenza għall-Anness I tar-Regolament tal-Kunsill (KE) Nru 1334/2000 li jwaqqaf reġim Komunitarju għall-kontroll ta' l-esportazzjoni ta' oġġetti b'użu doppju u teknoloġija (3).
(4)
L-Iżvezja talbet li l-websajt tagħha li turi l-awtoritajiet kompetenti tiġi inserita fil-lista li qiegħda fl-Anness III tar-Regolament (KE) Nru 423/2007 u l-Estonja u l-Ungerija talbu talbet għal korrezzjoni fir-rigward tal-websajt tagħhom,
ADOTTAT DAN IR-REGOLAMENT:
Artikolu 1
1. L-Anness I tar-Regolament (KE) Nru 423/2007 qiegħed hawnhekk jinbidel bit-test fl-Anness I ta’ dan ir-Regolament.
2. L-Anness III tar-Regolament (KE) Nru 423/2007 qiegħed hawnhekk jinbidel bit-test fl-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Jannar 2008.